12. การควบคุมภายใน

ในการประชุมคณะกรรมการบริษัทฯ ครั้งที่ 4/2552 เมื่อวันที่ 12 พฤษภาคม 2552
โดยมีคณะกรรมการตรวจสอบเข้าร่วมประชุมครบทั้ง 3 ท่าน คณะกรรมการบริษัทฯ
ได้ประเมินความเพียงพอและความเหมาะสมของระบบการควบคุมภายในของบริษัทฯ
จากการสอบถามข้อมูลฝ่ายบริหารและหน่วยงานที่เกี่ยวข้อง
อีกทั้งพิจารณาจากแบบประเมินความเพียงพอของระบบการควบคุมภายในของสำนักงานคณะกรรมการกำกับหลักทรัพย์และตลาดหลักทรัพย์
รายละเอียดสามารถพิจารณาได้จากเอกสารแนบ 3 โดยภาพรวมบริษัทฯ
มีการควบคุมภายในอยู่ในระดับที่เหมาะสมและเพียงพอต่อการดำเนินธุรกิจ ดังนี้

1.  องค์กรและสภาพแวดล้อม

บริษัทฯ มีการจัดโครงสร้างองค์กรที่เหมาะสมและสอดคล้องกับลักษณะการประกอบธุรกิจของบริษัทฯ
มีการกำหนดเป้าหมายและแนวทางในการปฏิบัติงานที่ชัดเจนและวัดผลได้
อีกทั้งมีนโยบายและระเบียบวิธีปฏิบัติงาน
รวมถึงข้อกำหนดที่เกี่ยวกับจริยธรรมทางธุรกิจที่เป็นลายลักษณ์อักษร
เพื่อป้องกันมิให้ฝ่ายบริหารและพนักงานบริษัทฯ
ปฏิบัติตนในลักษณะที่อาจก่อให้เกิดความขัดแย้งทางผลประโยชน์กับธุรกิจของบริษัทฯ ได้

2.  การบริหารความเสี่ยง

ผู้บริหารของบริษัทฯ ให้ความสำคัญในการบริหารความเสี่ยง โดยบริษัทฯ
มีการประเมินปัจจัยที่อาจมีผลกระทบต่อการดำเนินธุรกิจของบริษัทฯ
ทั้งจากภายนอกและภายในบริษัทฯ อาทิเช่น ความเสี่ยงจากผู้รับเหมา
ความเสี่ยงจากความผันผวนของราคาวัสดุก่อสร้าง เป็นต้น ทั้งนี้
ผู้บริหารได้มีการทบทวนและวิเคราะห์แนวทางการบริหารความเสี่ยง
เพื่อให้พนักงานที่เกี่ยวข้องนำไปปฏิบัติ
พร้อมทั้งจัดให้มีประเมินผลการบริหารความเสี่ยงอย่างสม่ำเสมอ

3.  การควบคุมการปฏิบัติงานของฝ่ายบริหาร

บริษัทฯ มีแนวทางการสอบทานและควบคุมการปฏิบัติงานอย่างชัดเจน
มีการกำหนดขอบเขตอำนาจหน้าที่และอำนาจในการอนุมัติของฝ่ายบริหารในแต่ละระดับไว้อย่างชัดเจนและเป็นลายลักษณ์อักษร
อีกทั้งมีการแบ่งแยกหน้าที่ความรับผิดชอบในด้านการอนุมัติ การบันทึก
และด้านตรวจสอบการทำงานอย่างชัดเจน นอกจากนี้ บริษัทฯ
ได้กำหนดมาตรการและขั้นตอนการอนุมัติรายการเพื่อติดตามและป้องกันการขัดแย้งทางผลประโยชน์จากการทำธุรกรรมต่างๆ
ระหว่างฝ่ายบริหารกับผู้ถือหุ้นรายใหญ่ กรรมการ ผู้บริหาร หรือบุคคลที่เกี่ยวข้อง

4.  ระบบสารสนเทศและการสื่อสารข้อมูล

บริษัทฯ ให้ความสำคัญกับระบบสารสนเทศและการสื่อสารข้อมูล เพื่อให้ข้อมูลของบริษัทฯ
มีความถูกต้องและเพียงพอต่อการตัดสินใจของผู้บริหารและคณะกรรมการ
และมีระบบการจัดเก็บเอกสารประกอบการบันทึกบัญชีอย่างครบถ้วนและเป็นหมวดหมู่
อีกทั้งมีแนวทางการปฏิบัติงานและมาตรการควบคุมระบบสารสนเทศของบริษัทฯ

5.  ระบบการติดตาม

บริษัทฯ มีการติดตามและตรวจสอบการปฏิบัติงานของระบบการควบคุมภายในอย่างสม่ำเสมอ
และในกรณีที่ตรวจพบข้อบกพร่องที่เป็นสาระสำคัญ บริษัทฯ จะรายงานต่อคณะกรรมการบริษัทฯ
คณะกรรมการตรวจสอบ
เพื่อแก้ไขและรายงานความคืบหน้าในการปรับปรุงข้อบกพร่องดังกล่าวอย่างต่อเนื่อง นอกจากนี้
บริษัทฯ ได้กำหนดนโยบายให้ฝ่ายบริหารต้องรายงานต่อกรรมการบริษัทฯ
ทันทีในกรณีที่เกิดเหตุการณ์ทุจริต มีการปฏิบัติที่ฝ่าฝืนกฎหมาย และมีการกระทำที่ผิดปกติอื่น
ซึ่งอาจกระทบต่อชื่อเสียงและฐานะการเงินของบริษัทฯ อย่างมีนัยยะสำคัญ

ตามรายละเอียดข้างต้น คณะกรรมการบริษัทฯ ให้ความเห็นว่า บริษัทฯ
มีระบบการควบคุมภายในที่เพียงพอและสามารถทำให้การดำเนินกิจการของบริษัทฯ
เป็นไปตามหลักการกำกับดูแลกิจการที่ดี (Good Corporate Governance)
มีความโปร่งใสและเป็นธรรม
สามารถสอบทานได้ตามหลักเกณฑ์ของระบบการควบคุมและการตรวจสอบภายในที่ชัดเจน

สำหรับงานตรวจสอบการควบคุมภายใน บริษัทฯ ได้ทำการว่าจ้าง บริษัท มิลส์ แอนด์ ไวน์สไตน์
จำกัด (“M&W”) ตั้งแต่เดือนมิถุนายน 2551 และทำการว่าจ้างต่อในปี 2552
เพื่อทำหน้าที่เป็นผู้ตรวจสอบภายในอิสระและทำการสอบทานและประเมินผลการควบคุมภายในของบริษัทฯ
รวมทั้งให้คำแนะนำและติดตามผลการปฏิบัติงานตามคำแนะนำดังกล่าว โดยที่ M&W
จะเป็นผู้รายงานผลการสอบทานการควบคุมภายในตรงต่อคณะกรรมการตรวจสอบ

ทั้งนี้ บริษัทฯ ได้กำหนดให้มีการประชุมคณะกรรมการตรวจสอบทุกไตรมาส
เพื่อพิจารณาและสอบทานความน่าเชื่อถือของงบการเงิน การควบคุมดูแลทรัพย์สิน
ตลอดจนการประเมินระบบควบคุมภายในและการตรวจสอบภายในให้เพียงพอต่อการดำเนินธุรกิจและเป็นไปตามข้อกำหนดของตลาดหลักทรัพย์ฯ
และคณะกรรมการตลาดหลักทรัพย์และกฎหมายที่เกี่ยวข้องกับธุรกิจบริษัทฯ

M&W ได้ดำเนินการตรวจสอบและประเมินผลการปฏิบัติงานของฝ่ายต่างๆ
พร้อมทั้งให้คำแนะนำในการควบคุมภายในของแต่ระบบงานของบริษัทฯ ในเดือนตุลาคม 2551
และดำเนินการติดตามการปฏิบัติตามคำแนะนำและผลการสอบทานอย่างต่อเนื่องในเดือนมกราคม,มีนาคม
และตุลาคม 2552 อย่างต่อเนื่อง ซึ่งผลการสอบทานสามารถสรุปได้ว่า บริษัทฯ
ได้แก้ไขและปฏิบัติตามข้อเสนอแนะตามที่ M&W ได้เสนอแนะไว้ในส่วนที่เป็นสาระสำคัญครบถ้วน
อีกทั้งบริษัทฯ มีระบบการควบคุมภายในที่เพียงพอและมีการปฏิบัติตามอย่างต่อเนื่อง